ΓΡΑΠΤΗ ΕΡΩΤΗΣΗ E-0623/99

υποβολή: Josep Pons Grau (PSE) και María Sornosa Martínez (PSE) προς την Επιτροπή

(12 Μαρτίου 1999)

Θέμα: Εκτροφή, κατοχή και εκπαίδευση σκύλων "επιθετικής" ράτσας

Στις τελευταίες εβδομάδες ο Τύπος ορισμένων κρατών μελών αναφέρθηκε σε περιστατικά επιθέσεων σκύλων κατά προσώπων.

Τα θλιβερά και, κάποτε, θανατηφόρα αυτά περιστατικά, έχουν προκαλέσει πραγματικό κύμα φόβου και αγανάκτησης, πράγμα που μπορεί να έχει οδυνηρές συνέπειες, δεδομένης της ελάχιστης πληροφόρησης επί του θέματος και της υπάρχουσας τάσης για "εν θερμώ" θέσπιση νομοθετικών μέτρων.

Πρώτο, πρέπει να επισημανθούν οι κίνδυνοι που διατρέχουν οι πολίτες, κυρίως οι ηλικιωμένοι και τα παιδιά, να υποστούν επίθεση από τα εν λόγω βίαια ζώα, που έχουν μετατραπεί σε επιθετικά θηρία, λόγω κακής εκπαίδευσης, εγκατάλειψης ή κακομεταχείρισής τους.

Δεύτερο, υφίσταται ο κίνδυνος να ριχθεί αποκλειστικά η ευθύνη στο ζώο, λησμονώντας τις ευθύνες των ασυνείδητων κατόχων, εκτροφέων, εκπαιδευτών, πωλητών κλπ., και διαχωρίζοντας τα σκυλιά σε επιθετικές και μη επιθετικές ράτσες, φτάνοντας σε σημείο να ζητείται να εξολοθρευθούν ολόκληρες ράτσες. Τρίτο, επισημαίνεται το υφιστάμενο ως προς το θέμα αυτό νομικό κενό σε κοινοτικό επίπεδο, καθώς και στην πλειονότητα των κρατών μελών.

Θεωρούμε ότι είναι επιβεβλημένη η προστασία των πολιτών και των σκύλων, αλλά και η διατήρηση των προαιώνιων αγαστών σχέσεων ανάμεσα στον άνθρωπο και το σκύλο.

Δεν νομίζει η Επιτροπή ότι επιβάλλεται η επείγουσα θέσπιση μιας οδηγίας για τη σωστή εκτροφή, εκπαίδευση, χρησιμοποίηση, πώληση, κατοχή και συντήρηση των δυνητικώς επιθετικών ζώων;

Δεν πιστεύει η Επιτροπή ότι είναι επιβεβλημένη η πλήρης απαγόρευση των κυνομαχιών και η έντονη αποδοκιμασία εκείνων που τις διοργανώνουν, τις παρακολουθούν και κερδίζουν από αυτές;

Απάντηση του κ. Fischler εξ ονόματος της Επιτροπής

(23 Απριλίου 1999)

Η Επιτροπή συμφωνεί με τη γνώμη του Αξιότιμου Μέλους του Κοινοβουλίου εκτιμώντας ότι δεν είναι αποδεκτά αυτά τα εξαιρετικά θλιβερά και ατυχή γεγονότα όσον αφορά τους "επιθετικούς" σκύλους.

Η κοινοτική νομοθεσία στον τομέα της καλής διαβίωσης των ζώων έχει ως κύριο στόχο την προστασία των ζώων στους τομείς της εκτροφής, της μεταφοράς και της σφαγής. Γενικοί κανόνες εφαρμόζονται στην εκτροφή των ζώων γεωργικών εκμεταλλεύσεων, καθώς και μία πιο λεπτομερής νομοθεσία εφαρμόζεται στην εκτροφή των ωοτόκων ορνίθων, των μόσχων και των χοίρων. Οι συζητήσεις στο πλαίσιο του Συμβουλίου, όσον αφορά τη βελτίωση της ισχύουσας οδηγίας σχετικά με την εκτροφή των ωοτόκων ορνίθων και με την εισαγωγή πρακτικών ζωικής παραγωγής στον τομέα της βιολογικής γεωργίας, βρίσκονται ήδη σε προηγμένο στάδιο. Υφίσταται επίσης νομοθεσία σχετικά με την προστασία των ζώων κατά τη μεταφορά (οδηγία του Συμβουλίου 91/628/ΕΟΚ της 19ης Νοεμβρίου(1)). Η οδηγία αυτή εφαρμόζεται επίσης στη μεταφορά των σκύλων, ειδικότερα το κεφάλαιο ΙΙΙ του παραρτήματος της οδηγίας.

Επίσης υφίστανται κοινοτικοί κανόνες όσον αφορά την προστασία των σκύλων που χρησιμοποιούνται για πειραματικούς και επιστημονικούς σκοπούς που αναφέρονται στην οδηγία 86/609/ΕΟΚ της 24ης Νοεμβρίου 1986 για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς(2).

σον αφορά την ερώτηση που έθεσε το Αξιότιμο Μέλος του Κοινοβουλίου για την εκτροφή των σκύλων, πρέπει να γίνει αναφορά στην εθνική νομοθεσία των κρατών μελών, εφόσον ο τομέας αυτός ανήκει στην αρμοδιότητα των κρατών μελών. Κατά συνέπεια, η Επιτροπή δεν προτίθεται επί του παρόντος να προτείνει ειδική νομοθεσία όσον αφορά τον τομέα εκτροφής των σκύλων.

(1) ΕΕ L 340 της 11.12.1991.

(2) ΕΕ L 358 της 18.12.1986.